b'\n_START_ARTICLE_\nUro\xc5\xa1 Bogunovi\xc4\x87\n_START_PARAGRAPH_\nUro\xc5\xa1 Bogunovi\xc4\x87 Roca (Drvar, 15. prosinca 1914. \xe2\x80\x94 Beograd, 27. svibnja 2006.), bio je zapovjednik \xc5\xa0este kraji\xc5\xa1ke partizanske brigade u Drugom svjetskom ratu, general-major JNA i narodni heroj Jugoslavije. Njegov ro\xc4\x91eni brat Branko bio je \xc4\x8detni\xc4\x8dki vojvoda.\n_START_SECTION_\n\xc5\xbdivotopis\n_START_PARAGRAPH_\nNjegovi roditelji Ilija i Jovanka doselili su u Drvar iz Like, iz sela Suvaje kod Srba. Uro\xc5\xa1 je, pored Branka, imao jo\xc5\xa1 tri brata (Ljubu, Mitu i Nikolu (Ninu)), kao i tri sestre (Milevu, Nataliju (Natu) i Du\xc5\xa1anku). Neposredno pred rat radio je u \xc5\xbeeljezni\xc4\x8dkoj lo\xc5\xbeionici u Banjoj Luci. Kada je po\xc4\x8deo ustanak, najprije je bio pomo\xc4\x87nik politi\xc4\x8dkog komesara \xc5\xa0este kraji\xc5\xa1ke udarne brigade, a ubrzo zatim i zapovjednik te brigade. Kasnije je u tijeku rata bio zamjenik zapovjednika \xc4\x8cetvrte i Desete kraji\xc5\xa1ke divizije._NEWLINE_Sudjelovao je u borbama kraj Banje Luke, Bosanske Gradi\xc5\xa1ke, Bosanske Dubice, Prijedora, Sanskog Mosta, u tijeku \xc4\x8cetvrte neprijateljske ofanzive, u borbama za Sarajevo i drugim._NEWLINE_Osobito se istaknuo u jesen 1942. godine kada je poveo bataljon boraca preko rijeke Une, prodro do Cazina, zauzeo ga i na tom sektoru uspje\xc5\xa1no vodio mnoge borbe i po\xc4\x8detkom 1943. godine, na Podvida\xc4\x8du, samo s jednim vodom do\xc4\x8dekao i svladao nadmo\xc4\x87nijeg neprijatelja. U \xc4\x8dlanstvo Komunisti\xc4\x8dke partija Jugoslavije primljen je 15. studenoga 1941. godine._NEWLINE_Nakon zavr\xc5\xa1etka rata Uro\xc5\xa1 Bogunovi\xc4\x87 zavr\xc5\xa1io je, 1952. godine, Vi\xc5\xa1u vojnu akademiju i nalazio se na istaknutim vojnim polo\xc5\xbeajima u Jugoslavenskoj narodnoj armiji, borave\xc4\x87i pri tome u mnogim mjestima SR Hrvatske, SR Srbije i SR Bosne i Hercegovine. \xc4\x8cin general-majora dobio je 1959., a umirovljen je 1963. godine. Nositelj je Partizanske spomenice 1941. i drugih jugoslavenskih odlikovanja. Ordenom narodnog heroja odlikovan je 27. studenoga 1953. godine.'